אצטדיון וינטר

אצטדיון וינטר הוא אצטדיון כדורגל הממוקם בדרום רמת גן סמוך לספארי ומשמש כמגרשה הביתי של קבוצת הכדורגל הכח עמידר רמת גן. לאצטדיון שני יציעים – מרכזי (מערבי) ומשני (מזרחי). היסטוריה מסגירת מגרש גלי גיל בשנת 1974, נותרה קבוצת הכח מכבי רמת גן חסרת מגרש, ונדדה בין מגרשים שונים. בפברואר 1973 הוחכר מגרש ליד הספארי לאגודה למען מכבי רמת גן לצורך הקמת האצטדיון עבור קבוצת הכח מכבי רמת גן. ביולי 1979 דווח שהשלמת האצטדיון מתעכבת בגלל מחסור בכסף. מידות המגרש היו זהות לאלו של אצטדיון בלומפילד. האצטדיון נפתח בשנת 1980, ובעונת 1981-82 קיימה בו הכח רמת גן את משחקי הבית שלה. בשנת 1985 פורסם שמצב האצטדיון ירוד, ובשנת 1986 פורסם שהדשא חודש והמגרש יושר. בשנת 2001 הותקנו באצטדיון כ-8,000 מושבי פלסטיק על טריבונות הבטון. המושבים, בצבעי הקבוצה דאז, סגול ולבן, הותקנו בסדר שיצר כיתוב של שם הקבוצה, "הכח מכבי רמת גן", וכן את קריאת העידוד המפורסמת של אוהדי הכח, "הך הך הכח". ב-2006, לרגל עליית הקבוצה המאוחדת, הכח עמידר רמת גן, לליגת העל, שופץ האצטדיון בסיוע עיריית רמת גן והטוטו בצורה נרחבת יותר, שכללה התקנת עמודי תאורה חדשים שהובאו מאיטליה, שיפוץ תא התקשורת, הרחקת הגדר החיצונית, יצירת מרחב סטרילי סביב האצטדיון, צביעת היציעים, שיפוץ היציע המזרחי, הגדלת מספר הכניסות לאצטדיון משתיים לשש ושיפוצן, ובניית ביתן חדש לקופות. באצטדיון שיחקו בעבר הקבוצות עירוני ניר רמת השרון בעונת 2011/2012, מועדון ספורט כפר קאסם בשנים 2015–2018 ובית"ר תל אביב. בעת התפרצות נגיף הקורונה בישראל בשנת 2020 הוחלט להפוך את האצטדיון לבסיס צבאי שמהווה בית חולים זמני במסגרת התקנות לשעת חירום. עד שנת 2018 אירח האצטדיון טקסי סיום לימודים לתלמידי כיתות ח' מכל בתי הספר בעיר. הסכסוך על אצטדיון ב-2018 החליט הבעלים של קבוצת הכח עמידר שהאצטדיון שייך לו, שהוועד לא קיים והוא מתכוון להקים במתחם השייך לו אצטדיון כדורגל חדש על שם משפחתו ולמכור את הנוכחי עם הקבוצה.[דרוש מקור] בעלי הקבוצה סירב לדבר עם אוהדי הקבוצה שטוענים שאינו משקיע בה ואין ברצונו להחזירה לליגה גבוהה יותר. הקרע הזה גורם לכך שלמשחקי הקבוצה מגיעים כמה עשרות אוהדים בלבד.[דרוש מקור] ביוני 2020 פנה הוועד בבקשה לפסק דין הצהרתי שיקבע מי בעל זכות החכירה במגרש ומי בעל זכות השימוש בו. בסוף 2022 נחתם הסכם בין בעלי הקבוצה דאז, לבין העמותה למען המכבי ברמת גן, לפיה לקבוצת הכדורגל אין זכויות קנייניות במגרש, וכי הקבוצה שוכרת את המגרש למשך שנתיים בכל פעם. בכך הפכה הכח רמת גן לקבוצה היחידה בישראל שבבעלות ארגון המקושר אליה, אצטדיון. מספר חודשים לאחר מכן החליט בית המשפט לסגור את האצטדיון, מתוך חשש שאחד מבעליה הקודמים של הקבוצה מקיים בו פעילות פלילית, מה שיהווה סכנה לשלום הציבור. נכון לספטמבר 2024, האצטדיון עומד נטוש ועדיין סגור לפעילות. קישורים חיצוניים אצטדיון וינטר באתר V5 אדריכלים הערות שוליים